## Uredba o Uredu za odnose s javnošću

### NN 164/1998 (28.12.1998.), Uredba o Uredu za odnose s javnošću

# VLADA REPUBLIKE HRVATSKE

Na temelju članka 24. stavka 1., članka 37. stavka 2. i članka 26. stavka
4. Zakona o Vladi Republike Hrvatske ("Narodne novine", broj 101/98) i
članka 60. stavka 2. Zakona o sustavu državne uprave ("Narodne novine",
broj 75/93), Vlada Republike Hrvatske je na sjednici održanoj 18. prosinca
1998. godine donijela

## **UREDBU**

### **O UREDU ZA ODNOSE S JAVNOŠĆU**

I. OPĆE ODREDBE

Članak 1.

Ovom uredbom utvrđuju se nazivi unutarnjih ustrojstvenih jedinica, poslovi
i zadaci koji se obavljaju u okviru tih jedinica, način upravljanja te
okvirni broj državnih službenika i namještenika Ureda za odnose s javnošću
(u daljnjem tekstu: Ured).

Članak 2.

Ured, sukladno zakonu, priopćava javnosti o radu Vlade, vodi dokumentaciju
koja se odnosi na priopćenja za javnost, obavlja poslove koji se odnose
na provedbu zakona i drugih propisa u vezi s novinsko-nakladničkim poduzećima,
uvozom inozemnih javnih glasila, izvozom domaćih glasila, poslove akreditacije
novinara i druge poslove s time u vezi, te obavlja i druge povjerene poslove.

II. UNUTARNJE USTROJSTVO

Članak 3.

Za obavljanje poslova iz djelokruga Ureda, ustrojavaju se unutarnje
ustrojstvene jedinice:

1. Odjel za odnose s javnošću

2. Odjel upravno-pravnih poslova

III. DJELOKRUG UNUTARNJIH USTROJSTVENIH JEDINICA I NAČIN UPRAVLJANJA

Članak 4.

*1. Odjel za odnose s javnošću*

- upriličuje susrete s domaćim i stranim novinarima i javne nastupe
članova Vlade,

- ustrojava medijsko praćenje rada Vlade,

- prati izvješćivanje sredstava javnog priopćavanja o Vladi Republike
Hrvatske te priprema Press-clipping za potrebe Vlade,

- prati i raščlanjuje izvješćivanje domaćeg tiska o radu Vlade,

- vodi dokumentaciju o radu Vlade u vezi obavješćivanja javnosti,

- obavlja poslove ustroja, oblikovanja i objave elektroničkog glasila
Vlade na Internetu,

- radi na stalnom unapređivanju, predlaganju mjera i organiziranju informatizacije
u okviru djelokruga Ureda,

- priprema sadržaj za elektroničko glasilo Vlade i druga izdanja Ureda,

- obavlja prevoditeljske poslove,

- pripravlja građu i uređuje mjesečno glasilo Ureda, skrbi o grafičkoj
obradi, tiskanju i raspačavanju glasila,

- obavlja promidžbene poslove Ureda,

- vodi poslove dokumentacije, priprema izbor članaka o radu Vlade za
Press-clipping, vodi arhivu i unos podataka.

*2. Odjel upravno-pravnih poslova*

- koordinira praćenje i izradu nacrta zakona i drugih propisa iz djelokruga
Ureda,

- predlaže mjere poboljšanja pravne regulative u području javnog priopćavanja,
obavlja poslove u vezi poslovanja novinsko-nakladničkih poduzeća,

- obavlja poslove u vezi s uvozom inozemnih i izvozom domaćih javnih
glasila,

- vodi ubilježbu prijave javnih glasila,

- obavlja poslove akreditacije novinara,

- surađuje na upravno-pravnim poslovima s dopisništvima i novinskim
agencijama,

- obavlja upravno-pravne poslove u vezi s praćenjem i primjenom Zakona
o javnom priopćavanju, kao i drugim propisima u vezi s novinsko-nakladničkom
djelatnošću,

- vodi poslove dokumentacije, arhive i unosa podataka,

- prikuplja podatke o vlasničkim udjelima novinsko-nakladničkih tvrtki
i objavljuje ih u "Narodnim novinama".

Članak 5.

Radom Ureda upravlja predstojnik.

Predstojnik Ureda ima zamjenika predstojnika Ureda koji ga zamjenjuje
u slučaju njegovog izbivanja ili spriječenosti te obavlja druge poslove
koje mu povjeri predstojnik.

Predstojnika Ureda i zamjenika predstojnika imenuje i razrješava Vlada
Republike Hrvatske na prijedlog predsjednika Vlade.

Predstojnik Ureda i zamjenik predstojnika Ureda odgovorni su Vladi Republike
Hrvatske za svoj rad i rad Ureda.

U odnosu na državne službenike i namještenike Ureda predstojnik ima
prava i ovlast čelnika tijela državne uprave.

Članak 6.

Radom odjela upravljaju načelnici odjela i imaju položaj čelnika unutarnjih
ustrojstvenih jedinica. Načelnici odjela za svoj rad odgovorni su predstojniku
Ureda i zamjeniku predstojnika.

IV. OKVIRNI BROJ DRŽAVNIH SLUŽBENIKA I NAMJEŠTENIKA

Članak 7.

Okvirni broj potrebnih državnih službenika i namještenika za obavljanje
poslova iz nadležnosti Ureda utvrđuje se u tabeli, koja je sastavni dio
ove Uredbe i ne objavljuje se u "Narodnim novinama".

V. PRIJELAZNE I ZAVRŠNE ODREDBE

Članak 8.

Pravilnikom o unutarnjem redu Ureda utvrdit će se broj potrebnih državnih
službenika i namještenika s naznakom njihovih osnovnih poslova i zadaća
i stručnih uvjeta potrebnih za njihovo obavljanje, njihove ovlasti i odgovornosti,
način upravljanja te druga pitanja od značaja za rad Ureda koja nisu uređena
ovom Uredbom.

Pravilnik iz stavka 1. ovog članka predstojnik Ureda dužan je donijeti
u roku 30 dana od dana stupanja na snagu ove Uredbe.

Članak 9.

Državni službenici i namještenici u Uredu za priopćavanje nastavljaju
s radom u Uredu za odnose s javnošću na dosadašnjim službeničkim položajima,
odnosno radnim mjestima.

Predstojnik Ureda izdat će rješenja o postavljenju u zvanja ili imenovanju
na položaj službenika odnosno sklopiti ugovore o radu s namještenicima,
u roku od 30 dana od dana donošenja Pravilnika o unutarnjem redu.

Članak 10.

Danom stupanja na snagu ove Uredbe prestaje važiti Uredba o Uredu za
priopćavanje Vlade Republike Hrvatske ("Narodne novine", broj 8/97).

Članak 11.

Ova Uredba stupa na snagu osmog dana od dana objave u "Narodnim novinama".

Klasa: 022-03/98-03/06
Urbroj: 5030104-98-1
Zagreb, 18. prosinca 1998.

Predsjednik
**mr. Zlatko Mateša,** v. r.

Uredba, NN 164/1998-2023